มาเลย์นั่งแท่น‘ฮับ’น้ำมันโลกเทียบสิงคโปร์
บริษัทน้ำมันชั้นนำของมาเลเซียผลักดันประเทศเป็นศูนย์กลางอุตสาหกรรมระดับโลก
21 ส.ค. 2554

บริษัทน้ำมันชั้นนำของมาเลเซียผลักดันประเทศเป็นศูนย์กลางอุตสาหกรรมระดับโลก
ปิโตรนาส บริษัทน้ำมันแห่งชาติของมาเลเซียเปิดเผยแผนการที่จะทุ่มเงินถึง 2 หมื่นล้านเหรียญสหรัฐ (ราว 6 แสนล้านบาท) สำหรับโครงการก่อสร้างศูนย์กลางโรงกลั่นน้ำมันและโรงงานปิโตรเคมีขนาดมหึมา ในรัฐยะโฮร์ ทางตอนใต้ของประเทศติดกับสิงคโปร์ เพื่อผลักดันให้มาเลเซียเป็นศูนย์กลางอุตสาหกรรมน้ำมันแห่งเอเชียทัดเทียมกับสิงคโปร์ ซึ่งเริ่มเผชิญกับขีดจำกัดมากขึ้น
ชัมซุล อัซฮาร์ อับบาส ประธานเจ้าหน้าที่ฝ่ายบริหาร (ซีอีโอ) ของบริษัท ปิโตรนาส กล่าวว่า โครงการดังกล่าวจะแล้วเสร็จภายในปี 2016 และกินพื้นที่ถึง 1,000 เฮกตาร์ จะยกระดับให้รัฐยะโฮร์กลายให้เป็นศูนย์การค้าขายด้านพลังงาน เพิ่มศักยภาพในการกลั่นน้ำมันของมาเลเซียให้สูงขึ้นอีกถึง 50% และช่วยกระตุ้นการขยายตัวทางเศรษฐกิจของมาเลเซียในระยะยาว
ซีอีโอ ของปิโตรนาส กล่าวย้ำว่า โครงการเขตอุตสาหกรรมน้ำมันและปิโตรเคมีในรัฐยะโฮร์จะไม่ถือเป็นคู่แข่งของสิงคโปร์ แต่ถือป็นการช่วยเติมเต็มสถานะของสิงคโปร์ในฐานะศูนย์กลางอุตสาหกรรมการค้าและจัดเก็บน้ำมันที่ใหญ่ที่สุดในเอเชีย ทว่า ในระยะหลังสิงคโปร์มีข้อจำกัดในเรื่องพื้นที่ของประเทศ จึงไม่สามารถขยายตัวในด้านนี้ได้อย่างเต็มที่